‘ઉધાર માગીને શરમાવશો નહીં’ જેવા શરમજનક સુવિચારો બજાર વચ્ચે દુકાન ખોલીને બેઠેલાઓએ જાહેરમાં ટીંગાડી રાખ્યા છે. કોઈ ઉધાર માગે ને શરમાવું પડે એવી સ્ત્રી સહજ લજ્જાવાળા દુકાનદારોને ભરબજારમાં બેસતા શરમ શીદને નહીં આવતી હોય ? ‘આજે રોકડા, કાલે ઉધાર’ જેવાં ઉલ્લુ બનાવનાર વિધાનો દુકાનમાં ચોંટાડી મૂક્યાં છે તેવા વેપારીઓ આ બોર્ડ દ્વારાય જો આપણને ઉલ્લુ બનાવી શકતા હોય તો તેમના માલ-સામાન વિશે તો કહેવાનું જ શું હોય ? અમુક ઉત્પાદકો વેચનારાઓને તો ઉધાર આપે છે ને સાથે સાથે બીજાને ઉધાર ન આપવાની સલાહ પણ તેમને આપતા જાય છે ! પોતાની આ સંવેદના કાવ્યરૂપે અભિવ્યક્ત કરી, એ છાપેલી શિખામણ દુકાને ચોંટાડી રાખવાનો આગ્રહ રાખે છે ! હદ તો ત્યાં થાય છે, નામ રાખ્યું હોય – ‘પરમેશ્વર એન્ટરપ્રાઈઝ’, ‘કુદરત કિરાના’, ‘જગદંબા સ્ટોર્સ’, ‘શિવમ રેડીમેઈડ’, ‘જગદીશ જ્વેલરી’, ‘શ્રદ્ધા ફરસાણ’, ‘સંતોષી શૂઝ હાઉસ’ વગેરે વગેરે…. ઈશ્વરના નામે ચાલતાં આવા એકમો પણ ‘ઉધાર બંધ છે’ ના પાટિયાં લટકાવી દુકાનને અખંડ સૌભાગ્યવતી બનાવે છે ત્યારે આપણને થાય છે કે આ લોકોએ પરમાત્માના નામનું બોર્ડ એટલા માટે લખ્યું છે કે તેમને બીજું નામ મળ્યું જ નહીં હોય. અન્યથા જેને પરમાત્મામાં વિશ્વાસ હોય એવા દુકાનદારો તેમનો નિવાસ જેમાં છે તેવા હૃદયવાળા મનુષ્યો પર આટલો બધો અવિશ્વાસ કરીને અપમાનિત કરે ખરાં ?